Smuuti

Tervis

Smuuti tervislikkus sõltub selle koostisosadest ja nende kogusest. Paljudes smuutides on suur hulk puu- ja köögivilju, mis on tervisele vajalikud. Samas liiga suure koguse magusate marjade ja/või mahla lisamisel võib jook rohkem suhkrut sisaldada, kui soovitav. Sarnaselt võib juhtuda ka proteiinipulbrite, magustajate ja jäätisega.
Smuutid sisaldavad kiudaineid (viljaliha, tihti ka seemneid), mis muudavad joogi tervislikumaks kui seda on mahl ja limonaad. "Rohelisi smuutisid", mis on valmistatud köögiviljadest, reklaamitakse tervislikku eluviisi järgivatele inimestele tihti kui tervislikumat alternatiivi piimakokteilidele.

Assai

Assai ehk euterpepalmi vili on Lõuna-Ameerika vihmametsadest pärit mari, mis on täis vitamiine, antioksüdante ja tähtsaid rasvu. Marjad sisaldavad palju B- ja C-vitamiini, mineraale, valku ja kiudaineid. Kuna assaid roiskuvad kiiresti, säilitatakse neid tavaliselt pastöriseeritud mahla kujul. Paraku hävib pastöriseerimisel suur osa toitainetest, mistõttu on külmkuivatatud assimarjapulber parem variant.

Camu-camu

Camu-camu ehk kamu-jabotipuu (Myrciaria dubia) on üks enam C-vitamiini sisaldavaid marju. Need sisaldavad ligi 60 korda rohkem antioküdantiivset C-vitamiini kui apelsinid. Marjades leidub veel B-vitamiini, niatsiini, tiamiini ja riboflamiini ning mineraale – rauda, fosforit, kaaliumit ja kaltsiumit. Camu-camu kaitseb vabade radikaalide eest ning aitab vältida nii vähki, diabeeti kui ka neuroogilisi haigusi, näiteks enneaegset vananemist. Selle pulbrit toodetakse seemnetest puhastatud ja kuivatatud marjadest, mis on ettevaatlikult madalal temperatuuril jahvatatud – kõik selleks, et marjas sisalduvaid toitaineid võimalikult palju säilitada.

Goji

Goji on immuunsüsteemi tugevdav mari, mis sisaldab 18 aminohapet, neist 7 on eluliselt hädavajalikud. Marjades leidub erinevaid mineraale, näiteks rauda, kaltsiumit, tsinki, seleeni, vaske, germaaniumit ja fosforit, ning B₁-, B₂-, B₆- ja E-vitamiini. Maitselt meenutab goji mari pohlade ja rosinate segu. Säilitatakse tavaliselt kuivas, pimedas ja jahedas kohas suletud pakendis. Kuivatatud goji-marjade pakendi sisu tuleb pärast avamist ära tarvitada kahe kuu jooksul. Soovituslik päevane annus on 20–30 grammi terveid marju või üks teelusikatäis marjapulbrit.

Inkamari

Inkamari on füüsali sugulane ja sisaldab tervelt 16 protsenti valku. Inkamarjad on väga toitaineterikkad ja neis leidub muu hulgas bioflavonoide, mis aitavad rakkudel C-vitamiini omastada. Marjades leidub fosforit, A-, C-, B1-, B2- ja B12-vitamiini, samuti palju karotenoide ja pektiini. Pektiin soodustab muu hulgas seedimist ja vähendab kolesteroolitaset kehas.

Kõrvenõges

Kõrvenõges sisaldab palju klorofülli ning provitamiini A, beetakaroteeni, kaltsiumit, kaaliumit, magneesiumit, rauda, räni, mangaani, flavonoide, C-, B- ja K-vitamiini ning foolhapet. Korjatakse tavaliselt noori taimi, mis hiljem kuivatatakse, kupatatakse või sügavkülmutatakse. Kõrvenõgest keetes või kuivatades kaotab see kõrvetava omaduse. Kuivatatud nõgest hoitakse pimedas, suletud pakendis. Säilivus on umbes kaks aastat.

Looduslik kibuvitsapulber

Kibuvitsapulber valmistatakse tervetest marjadest, milles kasutatakse ära nii koor, viljaliha kui ka seemned. Sisaldab 60 korda rohkem C-vitamiini kui tsitrusviljad, palju antioksüdante ja eluliselt vajalikke mineraale, näiteks rauda, kaltsiumit, kaaliumit ja magneesiumit. Pulbrit ei tohi soojendada üle 40 kraadi, mille tagajärjel halveneb antioksüdantide toime. Kibuvitsapulbrit tuleb hoida kuivas, jahedas ja suletud pakendis, mis säilib nii ligi kaks aastat. Üks supilusikatäis kibuvitsamarjapulbrit vastab tervele kausitäiele värsketele marjadele.

Luukumipulber

Luukum on toitainerikas mari, mille maitse meenutab kooreiirist. Sisaldades kiudaineid, antioksüdante, vitamiine ja mineraale, ennekõike C- ja B-vitamiini, beetkaroteeni, kaltsiumit, fosforit ja rauda. Luukumipulbris on kõik toitained kontsentreeritud kujul.

Makajuure pulber

Makajuure pulber sisaldab suurel hulgal aminohappeid, süsivesikuid ja mineraale, muu hulgas kaltsiumit, tsinki, magneesiumit ja rauda. Makajuures on B1-, B2-, B12-, C- ja E-vitamiini. Makapulbri maitse sarnaneb mädarõika omaga.

Teraviljaidud

Teraviljaidud sisaldavad ohtralt vitamiine, mineraale, aminohappeid, antioksüdante, kiudaineid ja klorofülli. Idudes on 11 korda rohkem kaltsiumit ja 30 korda rohkem B1-vitamiini kui lehmapiimas. Täiskasvanud inimesele on soovituslik kogus üks teelusikatäis päevas.

Rohelised smuutid

Niinimetatud "rohelised smuutid" koosnevad tavaliselt 40–50% ulatuses rohelistest köögiviljadest: enamasti leidub neis spinatit, lehtkapsast, lehtpeeti, sellerit, brokolit ja/või peterselli. Ülejäänud osa smuutist moodustavad (peaaegu) täielikult puuviljad. Enamik rohelistest lehtköögiviljadest on toorelt mõruma maitsega, kuid seda saab parandada, valides näiteks nooremad köögiviljad (beebispinat on peaaegu maitsetu) või kombineerides mõne kindla puuviljaga (banaan mahendab maitset). Alates 2000ndate algusest on roheliste smuutide populaarsus kiiresti kasvanud.

Ümber maailma

Alates 1990ndatest on smuutid ülemaailmselt väga populaarseks muutunud. Selles mängib oma rolli nende masstootmine, mis võimaldab jooke pudelitesse pakendatult supermarketites jm müüa. Mõnedes riikides teatakse smuutitaolisi jooke aga juba kauem.

Ameerika Ühendriigid

Ameerika Ühendriikide läänerannikul hakati tänu elektrilise blenderi ehk kannmikseri leiutamisele smuutisid müüma juba 1930ndatel. Mõiste "smuuti" tuli retseptides ja kaubamärkidega seotult kasutusele 1930. aastate keskel. 1960ndate lõpus müüdi smuutisid juba üle kogu Ameerika nii jäätise- kui ka mahetoidukauplustes. Jooke valmistati enamasti puuviljadest, mahlast ja jääst. Alates 1970ndate algusest kogus populaarsust jääpiim, et luua sarnaselt piimakokteilidega mahlakokteile. 1973. aastal pani Steve Kuhnau aluse firmale Smoothie King.

Smoothie King

Kuhnau töötas teismelisena piima- ja jäätisekokteilide valmistaja ning serveerijana, kuid ei saanud laktoositalumatuse tõttu neid jooke tarvitada. Sealt arenes idee luua jäätisekokteilidele alternatiiv. Smoothie Kingi jooke reklaamitakse kui "eesmärgiga smuutisid". Steve Kuhnau eesmärgiks oli leevendada toiduallergiaid, tänu millele müüb tänapäeva Smoothie King eri otstarbega smuutisid: energiarikkaid smuutisid treeninguteks, kaalulangetussmuutisid jms. Kõik Smoothie Kingi tooted valmivad värsketest puuviljadest, pähklitest ja köögiviljadest ning ei sisalda fruktoosi-glükoosisiirupit, transrasvu ega gluteeni. Tänaseks on Smoothie King avanud üle 950 poe.

Austraalia

Üks populaarsemaid Austraalia smuutisid ja mahlajooke tootvaid firmasid on Boost Juice Bars. Selle asutas Janine Allis 2000. aasta märtsis. Boost Juice'i eripäraks on see, et smuutid valmistatakse ostjale kohapeal. Boost Juice'il on üle maailma 467 müügikohta, sh 7 neist Eestis.

Bangladesh

Bangladeshis valmistatakse borhanit – vürtsikat jogurtismuutit. Borhani sisaldab ingveripulbrit, musta soola, rohelist tšillipipart, jahvatatud musta pipart, samuti mündi- või koriandrilehti. Borhanit juuakse tavaliselt pärast lõuna- või õhtusööki, samuti serveeritakse seda jooki tihti pulmas või muudel tähtsatel tseremooniatel.

Eesti

Boost Yourself on Sven Nuumi ja Teet Torimi 2015. aastal loodud firma, mis müüb smuutidele lisatavaid supertoite, supertoidu- ja proteiinisegusid. Need valmivad käsitööna Saaremaal ja kokku kasutatakse Boost Yourselfi toodetes üle 27 koostisosa, mis sisaldavad palju vitamiine ja antioksüdante, sh metsmustikaid, goji-marju, chia-seemneid, makajuure pulbrit, toorkakaod ja kanepiseemneid.

Teised riigid

Paljud smuutid on osa India, Lähis-Ida ja Vahemere piirkonna köögist. Puuviljašerbett (populaarne Lääne- ja Ida-Aasia jook) koosneb tavaliselt jogurtist ja meest. Indias valmistatakse purustatud jääst ja jogurtist jooki lassit, millele lisatakse tihti ka suhkrut ja mangot. Lõunas on populaarsemad purustatud jää ja suhkruga ananassismuutid. Lisaks segatakse smuutisid kokku limonaadide või alkoholiga, millest valmistatakse kokteile.